Honderde beset Vrystaat-boer se plaas | Maroela Media
'n Foto van die klag wat by die polisie aanhangig gemaak is. Foto: Verskaf.
Sowat 600 grondbesetters het Maandagoggend by 'n plaas net buite Virginia in die Vrystaat opgedaag, veld begin brand en erwe uitgemeet.
Kol. Thandi Mbambo, provinsiale polisiewoordvoerder, het gesê die besetters het omstreeks 08:00 by die plaas Christiana, wat aan Andries Pienaar behoort, opgedaag en die veld aan die brand gesteek. "Die boer het die polisie in kennis gestel en lede van die openbare orde-polisie, genoeg om met daardie skare af te reken, is na die toneel ontplooi," het Mbambo gesê.
Mbambo het gesê 'n aantal mense is in hegtenis geneem op aanklag van betreding ná hulle die pad na Meloding met vullis versper het toe die polisie hulle van die plaas verwyder het. Sy het die situasie as "gespanne" beskryf en gesê die polisie gaan voort om die gebied te monitor.
Volgens haar is dit onduidelik van waar die mense afkomstig is, maar is dit moontlik dat hulle van die plaaslike aangrensende Meloding-nedersetting afkomstig is.
Johan Terblanché, brandbeskermingsbeampte van die omgewing, het laat Maandagmiddag aan Maroela Media gesê toe hy 'n uur vantevore weg is by die toneel was die besetters nog daar.
"Hulle staan so 200 tot 300 meter uitmekaar. Daar is nog geen strukture opgerig nie, maar ek vermoed hulle gaan dit vanaand kom doen."
Terblanché het gesê tussen 200 en300 ha se goeie rooigrasweiding is afgebrand. Volgens hom het Pienaar 'n klag van betreding by die polisie aanhangig gemaak alvorens die openbare orde-polisie by die toneel opgedaag het.
Daar word beweer 'n raadslid het die inwoners toestemming gegee om die grond te beset.
Volgens Terblanché kon die brand suksesvol bestry word met die hulp van 'n groepie boere en het hul nuwe brandbane ook gebrand.
"Hierdie dinge gaan al hoe meer gebeur en mens moet dit mooi en versigtig hanteer deur die regte wetlike kanale," het Terblanché gesê.
As dit meer gereeld gaan gebeur, hoe gaan die openbare orde polisie op verskillende plekke kan keer? As dit landwyd gelyktydig gebeur?
Seker deel vd plase wat deur die ANC ge-oormerk is vir onteiening. Ek het vanoggend by 'n petrol joggie gehoor dat ons bekommerd moet wees want die deksel op die pot is nogsteeds 'n deksel wat die pot goed pas. Menende ons huidige president en sy uitlatings.
Dit is wat hul met die plase gaan maak wat hul kry, verkoop 'n stukkie vir 'n duisend rand en slaan duisende plakkershutte daarop. Dit gaan nie bewerk word vir boerdery nie. Hoe hartseer dat ons land tot so 'n vlak gaan verval.
Lyk vir my die groot Afrikaner groeperings het geskitter in hul afwesigheid.
Mnr die President, u beter baie vinnig die volgende op openbare media, wat deur die ANC beheer word, naamlik alle TV kanale van die SABC, aan die mense van hierdie land oordra: Dat u persoonlik by verskeie geleenthede die versekering gegee het dat geen grondgrype links en regs sal plaasvind nie en dat orde en wet ten alle tye gehandhaaf sal word. Mnr Ramaphosa, dit is uit-en-uit jou verantwoordelik teenoor alle mense wat hierdie land bewoon. Sien asseblief toe dat dit so spoedig moontlik wyd en syd bekend gemaak word vir almal om daarby te hou. Daarsonder gaan die gevolge… Lees meer »